એસ.વાયમાં જ ભણતી માનસીને પણ ખેતીવાડી કૉલેજ જોવાની ઘણા સમયથી ઇચ્છા હતી. નવસારીમાં જ ખેતીવાડી કૉલેજ હતી. એની ખાસ બસ શહેરમાંથી પસાર થતી એ જોતી. એના મિત્ર વર્તુળમાં સહુ એને બજરંગ કૉલેજ કહેતા કારણ કે, એમાં છોકરીઓને પ્રવેશ ન્હોતો…એકલા છોકરાઓ જ ભણતા હતા..!! ઘરે આવી એણે એના પપ્પા મનહરભાઈને વાત કરી. મનહરભાઈ સ્ટેટ બેંકમાં ઓફિસર હતા. એમણે જ આગ્રહ કરીને માનસીને સાયન્સ કૉલેજમાં ઍડ્મિશન લેવડાવ્યું હતું.